杨万里
延陵怀古三首 其一 延陵季子
荆之溪兮澹以幽，惠之山兮云侔。思君子兮不见，莽草树兮脩脩。面句吴兮东而坐，背朱方兮北卧。齐楚岂不强而大兮吾王以妥。贤于国其无裨兮，不曰季子存而吴贺。彼懵者之躗言兮，谓兆亡于让王。弗丕承于考心兮，用永五湖之与三江。祀太伯其忽诸兮，顾袭誉于子臧。曾不知民无让而不立兮，自古皆有亡。诹屺岵与锄箕兮，畴莫知其重轻。若千乘暨箪豆兮，絜丰约而则明。迨躬逢而利怵兮，亦几何而靡争。谓吾札之不懿兮，札亦恬受而茹声。思复思兮君子，乾坤毁而日月息兮，则君子之亦死。